Molefe hoes-hoes die geld terug - Solidariteit WêreldSolidariteit Wêreld
Tuis › Mediaverklarings › Molefe hoes-hoes die geld terug
Molefe hoes-hoes die geld terug
Solidariteit se regspan het vandag weer ʼn dringende opdrag aan die balju gegee om voort te gaan met die beslaglegging op Brian Molefe se eiendom om uitstaande regskoste van nog sowat R200 0000, wat ingevolge ʼn hofbevel aan Solidariteit verskuldig is, te betaal.
“Mnr. Molefe se tyd raak min. Tot dusver het hy dit nog reggekry om die balju op ʼn afstand te hou deur die betaling so stuk-stuk te doen, terwyl hy eintlik maar net tyd koop. Indien hy versuim om die uitstaande geld aan Solidariteit te betaal, staan die balju weer voor sy deur en sal hy gedwing word om van sy eiendom afstand te doen om ons regskoste te betaal,” sê Anton van der Bijl, hoof van Solidariteit se regsdienste.
Molefe het verlede maand in die konstitusionele hof gepoog om onder meer die kostebevel teen hom ter syde te laat stel. Sy aansoek het egter misluk.
Solidariteit het ook nog niks verneem van die Eskom-pensioenfonds se “aggressiewe” regstappe wat hulle sou instel om die sowat R10 miljoen wat Molefe aan die fonds verskuldig is, van hom te verhaal nie en het vandag ʼn skrywe aan die fonds gerig ten einde terugvoer te kry oor die stappe.
Van der Bijl meen Molefe sukkel om R200 000 bymekaar te skraap, wat nog te sê van die miljoene wat hy aan die Eskom-pensioenfonds verskuldig is. “Ons wag ook steeds op bevestiging van die Nasionale Vervolgingsgesag (NVG) oor of die NVG met die vervolging van Brian Molefe sal voortgaan. Geregtigheid gaan hom egter inhaal. Dit maak nie saak hoe lank dit neem nie. Solidariteit is gereed om tot aksie oor te gaan,” sluit Van der Bijl af.